Ciiyo 11
Ino Njiisyo Zyamu Bbaibbele Zitugwasya Buti?
1. Nkaambo nzi ncotuyandika busolozi?
Mulengi wesu musongo kutwiinda. Mbwali Usyi bana siluyando, ulatulanganya. Alimwi tanaakali makanze aakwe aakuti katulyeendelezya. (Jeremiya 10:23) Aboobo, mbubwenya mbuli mwana mbwayandika busolozi bwabazyali, toonse tuyandika busolozi bwa Leza. (Isaya 48:17, 18) Njiisyo zyamu Bbaibbele zipa busolozi buzwa kuli Leza.—Amubale 2 Timoteyo 3:16.
Milawo ya Jehova anjiisyo zyakwe zilatuyiisya mbotukonzya kupona kabotu lino alimwi akututondezya mbotukonzya kujana zilongezyo zitamani kumbele. Mbwaanga Leza wakatulenga, cileelela kuti katubikkila milawo. Tweelede kumulumba akaambo kabusolozi bwakwe bwaluyando alimwi akukkomana kutobela milawo anjiisyo zyakwe.—Amubale Intembauzyo 19:7, 11; Ciyubunuzyo 4:11.
2. Ino njiisyo zyamu Bbaibbele ninzi?
Njiisyo zyamu Bbaibbele musemo wakasimpe. Kulubazu lumwi, milawo ilakonzya kubelesyegwa mubukkale bugaminide. (Deuteronomo 22:8) Tweelede kubelesya maano kutegwa tuzyibe njiisyo mboikonzya kubeleka mubukkale bumwi abumwi. (Tusimpi 2:10-12) Mucikozyanyo, Bbaibbele liyiisya kuti buumi ncipego kuzwa kuli Leza. Injiisyo eeyi ilakonzya kutusololela notuli kumulimo, aŋanda, alimwi anotweenda. Ipa kuti tuccilile malailile aatukwabilila mubuumi.—Amubale Milimo 17:28.
3. Ninjiisyo nzi zyobilo ziyandika kapati?
Jesu wakaamba njiisyo zyobilo ziyandika kapati. Yakusaanguna iyubununa makanze ngobaponena bantu—kuzyiba Leza, kumuyanda, akumubelekela cakusyomeka. Tweelede kwiilanga-langa njiisyo eeyi yakusaanguna notupanga zyakusala zyoonse. (Tusimpi 3:6) Aabo bapona kweelana anjiisyo eeyi baba balongwe ba Leza, balajana lukkomano lwini-lwini, alimwi bayooba abuumi butamani.—Amubale Matayo 22:36-38.
Njiisyo yabili ilakonzya kupa kuti katumvwana abantu. (1 Bakolinto 13:4-7) Ikutobela njiisyo eeyi cibikkilizya kwiiya mbwayendelezya bantu Leza.—Amubale Matayo 7:12; 22:39, 40.
4. Ino njiisyo zyamu Bbaibbele zitugwasya buti?
Njiisyo zyamu Bbaibbele ziyiisya mikwasyi kukamantana muluyando. (Bakolose 3:12-14) Ijwi lya Leza alimwi likwabilila mikwasyi kwiinda mukuyiisya njiisyo iimbi—yakuti cikwati ceelede kubako lyoonse alyoonse.—Amubale Matalikilo 2:24.
Kwiinda mukutobela njiisyo zyamu Bbaibbele tulakonzya kukwabilila zyintu zyesu zyakumubili alimwi amizeezo yesu. Mucikozyanyo, basikunjizya milimo ziindi zinji bayanda babelesi batobela njiisyo zyamu Bbaibbele kujatikizya kusyomeka alimwi akubeleka cabunkutwe. (Tusimpi 10:4, 26; Bahebulayo 13:18) Ijwi lya Leza alimwi lituyiisya kuti tweelede kukkutila azyintu ziyandika alimwi akubikkila maano kucilongwe cesu a Leza kwiinda zyintu zyakumubili.—Amubale Matayo 6:24, 25, 33; 1 Timoteyo 6:8-10.
Ikutobela njiisyo zyamu Bbaibbele cilakonzya kukwabilila buumi bwesu. (Tusimpi 14:30; 22:24, 25) Mucikozyanyo, ikutobela milawo ya Leza kujatikizya kukolwa cilatukwabilila kumalwazi aajaya alimwi antenda. (Tusimpi 23:20) Jehova ulatuzumizya kunywa bukoko pele ikutali kuciindizya. (Intembauzyo 104:15; 1 Bakolinto 6:10) Njiisyo zya Leza zilatugwasya kwiinda mukutuyiisya kubamba ikutali buyo micito yesu pele amizeezo yesu. (Intembauzyo 119:97-100) Pele Banakristo bakasimpe tabatobeli buyo zyeelelo zya Leza kutegwa bagwasyigwe beni. Balacita oobo kutegwa balemeke Jehova.—Amubale Matayo 5:14-16.
som_Latn bem_Latn kin_Latn bem_Latn bem_Latn bem_Latn bem_Latn kin_Latn bem_Latn bem_Latn bem_Latn bem_Latn bem_Latn bem_Latn